# Adomas Rovas

### Straipsnis iš Vikipedijos, laisvosios enciklopedijos.

Adomas Rovas

Adomas Rovas (1924 m. gruodžio 24 d. Mergeluičių k., Akmenės r. – 1993 m. spalio 8 d. Papilėje, Akmenės r.), dainininkas (tenoras), muzikos mokytojas ir chorvedys.

## [taisyti] Biografija

Iš mažens pasižymėjo muzikiniais gabumais. 1932 – 1938 mokėsi Kruopių pradžios mokykloje, 1938 – 1943 Žagarės progimnazijoje, 1944 – 1947 Šiaulių mokytojų seminarijoje, o 1953 – 1957 solinio dainavimo – Šiaulių muzikos mokykloje (dėst. J. Dargis), kur įgijo choro artisto ir solisto kvalifikaciją.

1947 – 1950 Akmenės progimnazijos muzikos ir dainavimo mokytojas, mokyklos ir miesto mišriųjų chorų vadovas. Moksleivių mišrųjį chorą parengė 1950 respublikinei dainų šventei. 1950 – 1951 Akmenės rajono švietimo skyriaus vedėjas. 1951 – 1987 muzikos ir dainavimo mokytojas, vaikų ir vyresniųjų klasių moksleivių chorų bei vokalinių ansamblių vadovas Papilės (Akmenės r.) S. Daukanto vidurinėje mokykloje. Mišrųjį chorą parengė 1955 ir 1960 respublikinėms dainų šventėms, gerai pasirodė 1976, 1979 ir 1983 mokyklų chorų zoninėse varžybose. Choro (70 dalyvių) koncertų programose buvo sudėtingesnių lietuvių ir užsienio kompozitorių kūrinių. Vaikų chorai irgi dalyvaudavo respublikinėse moksleivių dainų šventėse. 1975 respublikinei dainų šventei mokytojas paruošė moksleivių pučiamųjų orkestrą, mokė ir skudučių ansamblį. Taip pat vadovavo Papilės kultūros namų moterų ir mišriajam chorui, kurį parengė 1970 ir 1980 respublikinėms dainų šventėms. Kiek laiko vadovavo Akmenės statybinių medžiagų kombinato chorui ir Papilės kultūros namų pučiamųjų orkestrui. Jo vadovaujami kolektyvai prizinių vietų pelnė meno mėgėjų apžiūrose, nuolat dalyvavo rajoninėse dainų šventėse ir koncertuose.

Nuo 1987 ilgai buvo Papilės kultūros namų direktorius, dainavo Respublikiniame mokytojų chore ir Akmenės rajono choruose. A. Rovas Akmenėje statytoje M. Petrausko operoje „Birutė" atliko pagrindinį tenoro vaidmenį, buvo Akmenės rajono dainų švenčių organizatorius ir dirigentas.

## [taisyti] Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.

Rodomas puslapis "http://lt.wikipedia.org../../../a/d/o/Adomas_Rovas_aa61.html"

Kategorijos: Lietuvos chorvedžiai | Lietuvos dainininkai

##### Views

- Straipsnis
- Aptarimas
- Dabartinė versija

##### Paieška